Namibiese veteraanpolitikus Dirk Mudge sterf | Maroela Media
Die veteraanpolitikus Dirk Mudge. (Foto: US)
Talle boodskappe van medelye stroom in ná die dood van die veteraan- Namibiese politikus Dirk Mudge.
Republikein berig die 92-jarige Mudge is Woensdagoggend in 'n hospitaal in Namibië dood. Hy is vir Covid-19 behandel.
Mudge het 'n groot aandeel gehad in die skryf van 'n onafhanklike Republiek van Namibië se Grondwet en was onder meer 'n stigterslid van Democratic Media Holdings, die voorloper van die huidige Namibia Media Holdings, asook Namibië se Republikeinse Party.
Hy het op 87-jarige ouderdom sy outobiografie, Enduit vir 'n onafhanklike Namibië, bekend gestel nadat hy meer as drie dekades lank voltyds betrokke was by die politiek van Suidwes-Afrika en later Namibië.
Hy het die politiek in 1960 betree toe hy lid van die Wetgewende Vergadering onder die Nasionale Party van Suidwes-Afrika geword het.
In sy outobiografie beskryf hy hoe hy aanvanklik die beginsels van die Nasionale Party onderskryf het, maar mettertyd tot ander insigte gekom het. Dit het tot sy uittrede uit die Nasionale Party en die stigting van sy eie party, die Republikeinse Party, gelei.
Mudge het Desember 2016 'n eredoktorsgraad van die Universiteit Stellenbosch (US) ontvang vir sy lewenslange toewyding en verbintenis tot Namibiese politiek. Die US het destyds gesê Mudge het 'n deurslaggewende rol gespeel in die oorgang van die voormalige Suidwes-Afrika na 'n veelparty-demokrasie vir alle burgers.
Sy uitsonderlike onderhandelingsvaardighede en strategiese brein het van hom 'n uitstekende oorgangsleier gemaak wat nie net Namibië na onafhanklikheid help stuur het nie, maar ook die weg gehelp baan het vir politieke oorgang in Suid-Afrika.
"Sy onblusbare leierskap in diens van sy land, sy innovasie op soek na alternatiewe politieke oplossings vir Namibië en sy ongelooflike oorgangsbestuursvaardighede is alles eienskappe wat die universiteit erken het toe hy as kandidaat vir die eredoktorsgraad benoem is," het die US toe gesê.
Die Namibiese politieke ontleder en skrywer prof. Joseph Diescho het Mudge vroeër as "'n kind van Afrika" bestempel.